Vitalijus Janickis

Biografija

Jono Janickio sūnus. 1965 m. baigė Kauno J. Jablonskio vidurinę mokyklą.1970 m. baigė Kauno politechnikos institutą, įgijo Inžinieriaus chemiko-technologo (neorganinių medžiagų ir cheminių trąšų technologija) specialybę. 1972 m. chemijos mokslų daktaras, disertacijos tema: „Kai  kurių tiosulfato reakcijų tyrimas“, vadovė prof. dr. Vaclava Zelionkaitė. 1983 m. chemijos mokslų habilituotas daktaras, disertacijos tema: „Sulfanų ir selenanų darinių susidarymas, sandara ir fiziko-cheminės  savybės“.
Nuo 1972 m. Kauno politechnikos instituto (nuo 1990 m. Kauno technologijos universitetas) dėstytojas. 1972–1982 m. Neorganinės chemijos katedros asistentas, 1982–1985 m.  docentas, 1985–1992 m. katedros vedėjas-profesorius, 1992–1996 m. katedros profesorius, 1997–2006 m.  katedros vedėjas-profesorius, 2006–2013 m. katedros profesorius.
1994–2003 m. Lietuvos MA narys ekspertas, 2003–2011 m. narys korespondentas, nuo 2011 m. Lietuvos MA tikrasis narys.  Tarptautinės kristalografų sąjungos narys. 
Vedęs, žmona Raimonda-Kazimiera, sūnūs Jonas – transporto inžinerijos magistras, verslininkas; Donatas – etnologijos ir psichologijos magistras, lektorius ir konsultantas.

Mokslinė veikla

Tyrimų sritis – sieros, seleno, telūro, fosforo junginiai, laidūs elektrai chalkogenidų sluoksniai dielektrikų paviršiuje. Su O. Fosu 1977 m. atrado naują seleno atmainą – gama monoklininį seleną. Dirbo mokslinį darbą Norvegijos, Vokietijos, Švedijos, Čekijos universitetuose. 12 išradimų autorius, vadovavo 13 disertacijų.
Mokslo sritis ir kryptis: fiziniai mokslai, chemija; technologijos mokslai, medžiagų inžinerija.
Mokslinių interesų sritis: neorganinė, fizikinė, struktūrinė, koordinacinė nemetalų – halogenų (chloro, bromo), chalkogenų (sieros, seleno, telūro) chemija.

Pedagoginė veikla

Bendrosios ir neorganinės chemijos paskaitos, pratybos, laboratoriniai darbai Cheminės technologijos (anksčiau - Lengvosios pramonės, Inžinerinės ekonomikos, Mechanikos, Mašinų gamybos ir Statybos-santechnikos fakultetų studentams bei Tarptautinių studijų centro studentams (anglų kalba)). Chalkogenų chemijos bei aukštesniosios neorganinės chemijos užsiėmimai magistrantams ir doktorantams, vadovavimas bakalaurų ir magistrantų baigiamiesiems darbams.

Įvertinimas

2003 m. už darbą „Nauji neorganiniai junginiai ir kompozicinės medžiagos: susidarymo, struktūriniai ir taikomųjų savybių tyrimai 1988-2003 m.“  Lietuvos mokslų akademija suteikė Juozo Matulio (chemija) premijos laureato vardą.
2004 m. Lietuvos mokslo premiją fizinių mokslų srityje už darbų ciklą „Nauji neorganiniai junginiai ir kompozicinės medžiagos: susidarymo, sandaros, cheminių, fizikinių ir taikomųjų savybių tyrimai 1973–2003 m.“  Vitalijui Janickiui ir Aivarui Kareivai.

Pagrindinės monografijos

1.       Bendroji ir neorganinė chemija : [vadovėlis] / V. Janickis, B. Matulis, E. Pažarauskas, E. Rinkevičienė, V. Zelionkaitė, A. Žarnauskas. – Vilnius : Mokslo ir enciklopedijų l-kla, 1995. 601 p.
2.       Bendrosios ir neorganinės chemijos uždavinynas : mokomoji knyga / V. Janickis, I. Ancutienė, R. Ivanauskas ; Kauno technologijos universitetas. Neorganinės chemijos katedra. – Kaunas : Technologija, 2001. 321 p.
3.       Neorganinės chemijos teoriniai pagrindai, praktikos darbai ir uždaviniai : vadovėlis / V. Janickis, N. Kreivėnienė. – Kaunas : Technologija, 2004. 339 p.
4.       Akademikas Jonas Janickis : monografija / V. Janickis, B. Railienė ; Kauno technologijos universitetas. – Kaunas : Technologija, 2006. 237 p.
5.       Chemijos pagrindai : vadovėlis / B. Matulis, V. Janickis, N. Petrašauskienė ; Kauno technologijos universitetas. – Kaunas : Technologija, 2006. 430 p.
6.       Politionatai : monografija / Kauno technologijos universitetas. – Kaunas : Technologija, 2006. 221 p.
7.       Seleno- ir telūropolitionatai : mokslo monografija / V. Janickis ; Kauno technologijos universitetas. – Kaunas : Technologija, 2007. 187 p.
8.       Neorganinės chemijos pagrindai: teorija, praktika, uždaviniai : vadovėlis / V. Janickis, N. Kreivėnienė. Kaunas : Technologija, 2009. 479 p.
9.       Metalai, metaloidai ir nemetalai : mokomoji knyga / B. Matulis, V. Janickis. Kaunas : Technologija, 2009. 251 p.
10.    Bendrosios ir neorganinės chemijos pagrindai : vadovėlis / V. Janickis, E. Rinkevičienė, J. Šukytė, A. Žarnauskas. . Kaunas : Technologija, 2012. 340 p.
11.    Dielektrikų modifikavimas laidžiais elektrai vario sulfidų sluoksniais, naudojant politionatus : mokslo monografija / V. Janickis, I. Ancutienė. Kaunas : Technologija, 2015. 256 p.
12.   Polimerų modifikavimas talio sulfidų sluoksniais / V. Janickis, I. Bružaitė, R. Stokienė. Kaunas : Technologija, 2017. 150 p. 
13. Neorganinė chemija : vadovėlis / N. Petrašauskienė, V. Janickis, S. Žalenkienė. Kaunas : Technologija, 2017. 512 p.